CELEX: 32012D0624
Language: fi
Date: 2012-10-04 00:00:00
Title: 2012/624/EU: Neuvoston täytäntöönpanopäätös, annettu 4 päivänä lokakuuta 2012 , Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

9.10.2012   
            
            
               FI
            
            
               Euroopan unionin virallinen lehti
            
            
               L 274/26
            
         NEUVOSTON TÄYTÄNTÖÖNPANOPÄÄTÖS,
   annettu 4 päivänä lokakuuta 2012,
   Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
   (2012/624/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Unkari on hakenut komissiossa 3 päivänä helmikuuta 2012 vastaanotetuksi kirjatussa kirjeessään kahden vuoden ajaksi 1 päivästä heinäkuuta 2012 lupaa poiketa verovelvollisia, joiden on suoritettava arvonlisävero veroviranomaisille, koskevista direktiivin 2006/112/EY 193 artiklan säännöksistä. Unkari ilmoitti kirjeessä, ettei se aio hakea tämän luvan voimassaolon jatkamista.
            
         
               (2)
            
            
               Komissio on direktiivin 2006/12/EY 395 artiklan 2 kohdan toisen kohdan mukaisesti antanut Unkarin hakemuksen tiedoksi muille jäsenvaltioille 26 päivänä huhtikuuta 2012 päivätyllä kirjeellä. Komissio on 2 päivänä toukokuuta 2012 päivätyllä kirjeellä ilmoittanut Unkarille saaneensa kaikki pyynnön arviointia varten tarpeellisina pitämänsä tiedot. Komissio on 29 päivänä kesäkuuta 2012 esittänyt neuvostolle ehdotuksensa poikkeusta koskevaksi luvaksi.
            
         
               (3)
            
            
               Direktiivin 2006/112/EY 193 artiklan mukaan arvonlisäveron on yleensä velvollinen maksamaan verovelvollinen, joka suorittaa tavaroiden luovutuksen. Unkarin hakeman poikkeuksen tarkoituksena on siirtää tämä velvollisuus rajoitetuksi ajaksi sille verovelvolliselle, jolle tietyt vilja- ja öljysiemenalan jalostamattomat maataloustuotteet luovutetaan.
            
         
               (4)
            
            
               Unkari on havainnut, että joukko näiden alojen toimijoita syyllistyy erilaisiin veropetoksiin sekä kotimaan että yhteisön sisäisessä kaupassa jättämällä suorittamatta veroviranomaisille arvonlisäveron, jonka ne ovat veloittaneet toimituksistaan. Niiden asiakkaat, siltä osin kuin nämä ovat verovelvollisia, joilla on täysi vähennysoikeus, ovat edelleen oikeutettuja arvonlisäveron vähennykseen.
            
         
               (5)
            
            
               Tavaroiden vastaanottajana olevan verovelvollisen nimeäminen arvonlisäverovelvolliseksi tavaroiden luovuttajan sijasta olisi väliaikainen kiireellinen toimenpide, jolla poistettaisiin mahdollisuus tällaisiin veropetoksiin. Jotta tämä toimenpide olisi tehokas, sen olisi katettava vuoden 2012 sato. Sen voimassaolon olisi päätyttävä kahden vuoden jakson päätyttyä, minkä olisi oltava riittävä, jotta Unkari voi ottaa maatalousalalla käyttöön direktiivin 2006/112/EY mukaiset lopulliset toimenpiteet, joilla ehkäistäisiin ja torjuttaisiin tällaisia veropetoksia.
            
         
               (6)
            
            
               Jotta estetään veropetosten siirtyminen tuotteiden muihin jalostusvaiheisiin taikka muihin tuotteisiin tai aloihin, Unkarin olisi otettava käyttöön tarkoituksenmukaisia valvontatoimenpiteitä ja ilmoitusvelvoitteita sekä ilmoitettava ne komissiolle.
            
         
               (7)
            
            
               Jotta varmistetaan, että erityistoimenpidettä sovelletaan yksinomaan tiettyihin maataloustuotteisiin ja taataan sen oikeusvarmuus, tämän erityistoimenpiteen soveltamisalaan kuuluvien tavaroiden määrittämiseen olisi käytettävä tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetussa neuvoston asetuksessa (ETY) N:o 2658/87 (2) säädettyä yhdistettyä nimikkeistöä.
            
         
               (8)
            
            
               Eritystoimenpide on oikeasuhteinen tavoitteisiin nähden, sillä sen voimassaoloaika on rajallinen eikä sitä ole tarkoitettu sovellettavaksi yleisesti vaan yksinomaan tiettyihin tarkasti nimettyihin tavaroihin, joita ei tavallisesti ole tarkoitettu sellaisinaan lopulliseen kulutukseen ja joita koskevat veropetokset aiheuttavat huomattavia arvonlisäverotulomenetyksiä.
            
         
               (9)
            
            
               Tämä erityistoimenpide ei vaikuta kielteisesti arvonlisäverosta saataviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Unkarille annetaan lupa nimetä arvonlisäverovelvolliseksi verovelvollinen, jolle luovutetaan seuraavia asetuksessa (ETY) N:o 2658/87 säädetyssä yhdistetyssä nimikkeistössä mainittuja tuotteita:
   
               CN-koodi
            
            
               Tuote
            
         
               1001
            
            
               Vehnä sekä vehnän ja rukiin sekavilja
            
         
               1002
            
            
               Ruis
            
         
               1003
            
            
               Ohra
            
         
               1004
            
            
               Kaura
            
         
               1005
            
            
               Maissi
            
         
               1008 60 00
            
            
               Ruisvehnä
            
         
               1201
            
            
               Soijapavut, myös murskatut
            
         
               1205
            
            
               Rapsin- ja rypsinsiemenet, myös murskatut
            
         
               1206 00
            
            
               Auringonkukansiemenet, myös murskatut
            
         2 artikla
   Edellä 1 artiklassa säädetty lupa edellyttää, että Unkari ottaa tämän päätöksen soveltamisalaan kuuluvia tavaroita luovuttavien verovelvollisten osalta käyttöön asianmukaiset ja tehokkaat valvontatoimenpiteet sekä ilmoitusvelvoitteet.
   Unkarin on ilmoitettava komissiolle ensimmäisessä kohdassa tarkoitettujen toimenpiteiden ja velvoitteiden käyttöönotosta.
   3 artikla
   Tämä päätös tulee voimaan päivänä, jona se annetaan tiedoksi.
   Tätä päätöstä sovelletaan 1 päivästä heinäkuuta 2012 alkaen 30 päivään kesäkuuta 2014.
   4 artikla
   Tämä päätös on osoitettu Unkarille.
   
      Tehty Luxemburgissa 4 päivänä lokakuuta 2012.
      
         
            Neuvoston puolesta
         
         
            Puheenjohtaja
         
         S. CHARALAMBOUS
      
   
   
      (1)  EUVL L 347, 11.12.2006, s. 1.
   
      (2)  EYVL L 256, 7.9.1987, s. 1.